Diari Oficial de la Generalitat Valenciana


Sumari del DOGV 7030, del 23-05-2013 (2013/5379)

LLEI 1/2013, de 21 de maig, de la Generalitat, de Mesures de Reestructuració i Racionalització del Sector Públic Empresarial i Fundacional de la Generalitat.
-------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/l/2013/05/21/1**

### Versions

 01/01/2024 - Actualitat  23/04/2022 - 31/12/2023  01/01/2021 - 22/04/2022  01/01/2020 - 31/12/2020  01/01/2018 - 31/12/2019  01/01/2017 - 31/12/2017  01/01/2016 - 31/12/2016  01/01/2015 - 31/12/2015  01/01/2014 - 31/12/2014  11/06/2013 - 31/12/2013  Text inicial: 24/05/2013 - 10/06/2013 

### Dades del document

Número de DOGV
:   7030

Data del DOGV
:   23-05-2013

Secció del DOGV
:   I. DISPOSICIONS GENERALS

Número del document
:   2013/5379


Data del document
:   21-05-2013

Organisme emissor
:   Presidència de la Generalitat

Tipus de document
:   Llei

Correcció d'errades

Anàlisi jurídica

 Descriptors 

:   * legislació

![](assets/imgs/icones/ico_informacio.svg)

Els textos consolidats de les normes són de caràcter informatiu i no tenen valor jurídic.

TEXT CONSOLIDAT

 

**Versió vigent: 01.01.2024 -**

 

**Llei 1/2013, de 21 de maig, de la Generalitat, de Mesures de Reestructuració i Racionalització del Sector Públic Empresarial i Fundacional de la Generalitat.**

 

[**(DOGV núm. 7030 de 23.05.2013)**](http://www.docv.gva.es/datos/2013/05/23/pdf/2013_5379.pdf)

 

 

Sia notori i manifest a tots els ciutadans que Les Corts han aprovat i jo, d'acord amb el que estableixen la Constitució i l'Estatut d'Autonomia, en nom del rei, promulgue la Llei següent:

 

 

PREÀMBUL

 

Des dels inicis de la VIII Legislatura, el Consell es va fixar com a compromís prioritari l'ordenació i reestructuració del sector públic empresarial i fundacional de la Generalitat; per això, al juny de 2011, es va crear la Secretaria Autonòmica del Sector Públic Empresarial, en la Conselleria d'Economia, Indústria i Comerç amb competències en matèria de planificació, reestructuració, coordinació, control i avaluació del sector públic empresarial de la Generalitat.

Des de llavors, s'han adoptat i promogut mesures encaminades a la reestructuració, ordenació i racionalització del sector públic empresarial i fundacional de la Generalitat amb el triple objectiu estratègic de generar un sector públic viable i sostenible financerament, d'unificar i centralitzar el control economicofinancer dels ens que conformen este sector i de contribuir a l'esforç de consolidació fiscal.

Amb l'aprovació del Decret llei 1/2011, de 30 de setembre, del Consell, de Mesures Urgents de Règim Economicofinancer del Sector Públic Empresarial i Fundacional (d'ara en avant, Decret llei 1/2011), es van establir les bases i es van determinar les directrius i estratègies de gestió per a aconseguir un sector públic empresarial i fundacional de la Generalitat sanejat, auster, eficaç, eficient i orientat a les necessitats de la societat valenciana i al compliment dels objectius del Consell en els seus distints àmbits d'actuació.

En execució d'este decret llei, entre altres mesures, es va aprovar l'acord d'assumpció de titularitat de part del deute financer d'ens del sector públic empresarial i fundacional; es va limitar i va homogeneïtzar el règim retributiu del personal directiu dels ens d'este sector; es van requerir l'elaboració de plans de sanejament a diferents ens; i s'ha implantat un sistema de control trimestral del gasto públic de les empreses públiques.

La Llei 9/2011, de 26 de desembre, de Mesures Fiscals, de Gestió Administrativa i Financera, i d'Organització de la Generalitat (d'ara en avant, Llei 9/2011), va crear la Corporació Pública Empresarial Valenciana (CPEV), com una entitat de dret públic que, de forma unitària, desenrotlla funcions centralitzades de control i supervisió economicofinanceres de tots els ens del sector públic empresarial, bé siguen entitats de dret públic, o bé siguen societats mercantils públiques de les arreplegades en l'article 121 de la Llei 9/2011 i amb les condicions establides en el capítol XXXV d'esta.

L'estructura i funcions de la Corporació es concreten en el Decret 83/2012, d'1 de juny, del Consell, pel qual es va aprovar el Reglament de la Corporació Pública Empresarial Valenciana i es va desplegar el Decret llei 1/2011, de 30 de setembre, del Consell, de Mesures Urgents de Règim Economicofinancer del Sector Públic Empresarial i Fundacional.

A estes mesures d'ordenació se sumen altres mesures d'austeritat i ajust, com són la reducció del gasto dels ens del sector públic empresarial aplicada en la Llei 10/2011, de 27 de desembre, de Pressupostos de la Generalitat per a l'exercici 2012, així com les generades per l'aplicació del Decret llei 1/2012, de 5 de gener, del Consell, de mesures urgents per a la reducció del dèficit a la Comunitat Valenciana.

A l'inici d'esta legislatura, l'àmbit del sector públic empresarial i fundacional a reestructurar, sense incloure els ens del Grup Radiotelevisió Valenciana i l'Agència Valenciana de Turisme, estava compost per un total de 76 ens, amb el desglossament següent: 20 entitats de dret públic, 11 societats amb participació majoritària i directa de la Generalitat, 7 societats amb participació majoritària i indirecta de la Generalitat, 8 societats amb participació minoritària directa de la Generalitat i 30 fundacions del sector públic.

Un dels factors a tindre en compte en la reestructuració és l'elevat grau d'heterogeneïtat que caracteritza els ens que conformen el sector públic empresarial i fundacional de la Generalitat, tant per la seua naturalesa jurídica o per la diversitat de les seues funcions, com pel grau d'orientació al mercat de les seues activitats, aspectes que condicionen vies diferents en el procés de reestructuració.

Així, en relació amb els ens del sector públic, cal distingir les entitats de dret públic, que són ens amb personalitat jurídica de naturalesa pública, de les societats mercantils públiques i de les fundacions del sector públic, que són ens amb personalitat jurídica de naturalesa privada, la qual cosa comporta que la seua extinció o la realització de modificacions estructurals presente uns requeriments diferents segons el cas.

En la reestructuració d'este sector públic, entés com a procés, el Consell ha adoptat una sèrie de mesures concretes, centrades en un primer moment en l'autorització d'extincions i fusions de fundacions i de societats públiques de la Generalitat, fonamentalment amb l'aprovació dels acords del Consell de 2 de desembre de 2011 i de 3 d'agost de 2012.

Amb una perspectiva més global, el passat mes de maig, el Consell va anunciar la nova configuració del sector públic empresarial i fundacional, que engloba una sèrie de mesures estructurals per a coadjuvar, per mitjà d'un sector públic més reduït tant en nombre d'ens com en dimensió, a la contenció del gasto públic i a la consecució de l'estabilitat pressupostària que, de conformitat amb l'article 135.1 de la Constitució Espanyola, és un principi de compliment obligatori per a les administracions públiques. En este sentit, cal assenyalar que aconseguir un sector públic més reduït implica també la necessitat de reorganitzar i redimensionar mitjans materials i humans, aplicant les mesures necessàries per a la sostenibilitat d'este sobre la base del nou horitzó pressupostari i tenint en compte, a més, com a referència per a tot això, el criteri global organitzatiu o tècnic que el procés de reestructuració implica.

Els ens que configuren el nou sector públic empresarial i fundacional s'agrupen en les sis àrees funcionals de planificació i execució de les polítiques públiques que s'ha considerat essencial mantindre per a impulsar el desenrotllament social i econòmic de la Comunitat Valenciana: cultura, art i oci; mobilitat i transport; medi ambient i gestió de residus; sanitat i benestar social; innovació, competitivitat i investigació; promoció, construcció i gestió d'infraestructures.

En estes sis àrees s'ha pretés agrupar ens que pertanyen funcionalment a un mateix sector, amb coincidències en el seu objecte social i fins i que, per tant, presenten sinergies derivades, entre altres motius, d'unificar les directrius estratègiques, fixar un marc normatiu d'actuació comuna, desplegar un catàleg de servicis o d'activitats de naturalesa semblant, utilitzar criteris semblants de gestió i comptar amb estructures organitzatives i de personal de característiques semblants.

Amb esta nova configuració, es va fer necessari redefinir l'àmbit sobre el qual la corporació exerceix les seues funcions i les accions i participacions socials que s'hi incorporaran.

En definitiva, el Pla estratègic de reestructuració i racionalització del sector públic empresarial i fundacional que amb el Decret llei 7/2012, de 19 d'octubre, del Consell, de mesures de reestructuració i racionalització del sector públic empresarial i fundacional de la Generalitat (d'ara en avant Decret llei 7/2012) es culmina i s'aprova, i les mesures estructurals que implica són necessàries per al compliment dels objectius estrictes de consolidació fiscal i dèficit públic definits en el marc del Pla Economicofinancer de Reequilibri de la Generalitat (2012-2014), que requereixen adoptar les mesures de reducció del gasto previstes en este, per a complir amb els principis rectors d'actuació economicofinancera d'estabilitat pressupostària i sostenibilitat financera en el funcionament del sector públic.

La complicada situació econòmica va aconsellar la màxima celeritat per a posar en marxa la nova configuració del sector públic empresarial i fundacional, a l'execució de la qual la Generalitat s'havia compromès en el Consell de Política Fiscal i Financera. De tot això va derivar l'extraordinària i urgent necessitat de la seua aprovació com a decret llei, ja que era imprescindible disposar del suport jurídic essencial i fonamental per a posar en marxa el procés de reestructuració compromès. El Decret llei 7/2012, va ser convalidat pel Ple de les Corts, en la sessió de 14 de novembre de 2012, acordant-se'n així mateix, la tramitació com a projecte de llei.

La present llei que porta causa del Decret llei 7/2012 esmentat, compta amb 32 articles i s'estructura en dos títols. El títol I, relatiu a les disposicions aplicables a tots els ens que conformen el sector públic empresarial i fundacional de la Generalitat, s'estructura al seu torn en un únic capítol que desplega l'objecte, l'àmbit d'aplicació i el règim de dependència funcional i d'adscripció, així com els principis i directrius generals sobre operacions de reestructuració i redimensionament de plantilles de personal.

El títol II s'endinsa ja en la regulació de les mesures de reestructuració del sector públic empresarial i fundacional de la Generalitat, i s'estructura en huit capítols en què s’estableixen mesures per a aconseguir una reducció substancial del nombre d'ens i una racionalització i millora en la seua gestió. Els sis primers capítols són coincidents amb els àmbits funcionals de la reestructuració, el VII és el relatiu a la Corporació Pública Empresarial Valenciana i el VIII, i últim, es destina a les operacions d'alienació i desinversió en determinades societats mercantils.

Este títol és el suport jurídic de les distintes operacions de reestructuració previstes, tot això sense perjuí que, quan siga necessari per a la seua plena efectivitat, siguen objecte de desplegament reglamentari o autorització posterior.

En relació amb el contingut del títol II, cal indicar que els ens del sector públic empresarial i fundacional no mencionats expressament en este títol, ni en les disposicions addicionals d'esta norma (com són les fundacions del sector públic no afectades pels acords del Consell de 2 de desembre de 2011 i 3 d'agost de 2012, l'Entitat Pública de Sanejament d'Aigües Residuals de la Comunitat Valenciana o l'Institut Valencià de Finances), no veuen alterada la seua personalitat i naturalesa jurídica, sense perjuí que se'ls apliquen les previsions sobre gestió economicofinancera, redimensionament i adaptació de condicions laborals previstes en la normativa vigent i en esta norma.

Finalment, s'arrepleguen una sèrie de disposicions addicionals. Les sis primeres s'ocupen d'aspectes fonamentals en tota reestructuració com és el redimensionament de plantilles i la regulació dels règims d'adscripció i integració del personal i de rendició de comptes. Les dos disposicions següents s'ocupen d'ens concrets que, per les seues particularitats o especificitat, no s'inclouen en el text articulat de la llei. Les disposicions restants tracten sobre temes diversos lligats a la reestructuració o al funcionament dels ens que conformen la nova configuració del sector públic empresarial i fundacional de la Generalitat, com ara la composició dels òrgans de govern col·legiats d'entitats de dret públic, la figura de l'auditor intern, els sistemes d'informació o les propietats incorporals.

Així mateix, cal destacar el règim transitori d'efectivitat de la norma, que resulta imprescindible en una disposició d'estes característiques en què s'aborden processos jurídicament complexos, regulant, així mateix, les persones responsables d'integració i constituint equips de treball com a peces essencials per a portar a la pràctica les distintes operacions de reestructuració.

D'altra banda, es procedeix a derogar expressament la normativa de determinades entitats de dret públic, enumerades en la disposició derogatòria única.

Finalment, a través de les disposicions finals oportunes es modifica l'article 52 de la Llei 14/2003, de 10 d'abril, de Patrimoni de la Generalitat, per a preveure la possibilitat d'aplicar les cessions globals d'actiu i passiu com a mecanismes de successió universal que impliquen extinció de filials sense liquidació d'una mercantil quan la seua matriu és una entitat de dret públic; l'article 3 de la Llei 5/2006, de 25 de maig, de la Generalitat, de Creació de l'Agència Valenciana d'Avaluació i Prospectiva, per a ampliar les seues funcions en matèria d'avaluació i acreditació de la qualitat; la Llei 9/1986, de 30 de desembre, de la Generalitat, per la qual es creen els ens de dret públic Institut Valencià d'Arts Escèniques, Cinematografia i Música i l'Institut Valencià d'Art Modern; i el primer paràgraf de l'article primer del Decret 204/1990, de 26 de desembre, del Consell, sobre reintegrament de transferències corrents i de capital, per a evitar que amb este es penalitze els ens que gestionen de forma eficient. A més, es preveu la necessitat d'adequar la normativa existent reguladora d'entitats de dret públic a la nova configuració del sector públic. També s'especifica el rang de les disposicions que s'han inclòs en la present llei a l'efecte d'evitar atribucions de rang no desitjades, i, finalment, s'habiliten els òrgans que es determinen per a realitzar les actuacions necessàries per al millor desplegament i execució de la present norma.

 

 

TÍTOL I  
 Disposicions Preliminars

 

CAPÍTOL ÚNIC  
 Disposicions generals

 

**Article 1. Objecte**

1. Esta llei té com a objecte establir les mesures de reestructuració i racionalització del sector públic empresarial i fundacional de la Generalitat, disposant les actuacions a realitzar sobre les distintes persones jurídiques integrants d'este, i fixant el marc de referència per al seu desplegament.

2. Esta norma constitueix el suport jurídic per a les modificacions estatutàries i, si és el cas, per a les modificacions reglamentàries dels ens, en particular, els canvis de denominació, la modificació de fins i l'assumpció de funcions, així com les actuacions d'incorporació d'accions i participacions socials, i les integracions, fusions, cessions globals d'actiu i passiu simples o plurals, extincions i la resta de mesures que s'indiquen sobre les societats mercantils, entitats de dret públic i fundacions del sector públic de la Generalitat incloses en el seu àmbit d'aplicació. Tot això sense perjuí que estes mesures siguen objecte de desplegament reglamentari o autorització de conformitat amb la normativa vigent, quan siga necessari per a la seua efectivitat.

3. Els òrgans de govern de les entitats de dret públic, de les societats mercantils i de les fundacions del sector públic, afectades per la present llei, realitzaran totes les actuacions que siguen legalment necessàries i convenients per a l'execució i plena eficàcia de les mesures previstes en este en els terminis fixats.

 

**Article 2. Àmbit d'aplicació**

La present llei serà d'aplicació a les entitats de dret públic, les societats i les fundacions del sector públic de la Generalitat enumerades en el seu annex.

 

**Article 3. Dependència i adscripció**

Els ens del sector públic empresarial i fundacional poden dependre funcionalment d'una o unes quantes conselleries, sense perjuí de la seua adscripció a la conselleria que, per raó de la matèria, siga competent en la seua activitat principal ordinària.

 

**Article 4. Principis generals**

Tots els ens del sector públic empresarial i fundacional de la Generalitat subjectaran la seua actuació als principis de legalitat, estabilitat pressupostària, sostenibilitat financera, transparència, austeritat, eficàcia, eficiència, economia i servici a l'interés general, adoptant les mesures que siguen necessàries per a la seua consecució.

 

**Article 5. Directrius generals sobre operacions de reestructuració**

1. Les modificacions estatutàries dels ens i, si és el cas, les modificacions reglamentàries d'estos en particular, els canvis de denominació, la modificació de fins i l'assumpció de funcions, així com la transferència i reordenació d'accions i participacions socials, les integracions, fusions, les cessions globals d'actiu i passiu i qualssevol altres actuacions de reestructuració sense liquidació d'ens del sector públic que es realitzen en aplicació d'esta norma no podran ser enteses com a causa de modificació o resolució de les relacions jurídiques amb tercers que mantinguen estos ens.

2. Els acords del Consell d'incorporació d'accions i participacions socials i d'autorització d'actuacions que s'aproven en compliment del que preveu esta norma seran títol suficient als efectes de qualsevol actuació administrativa, societària i comptable que siga necessari realitzar en la seua execució i per a acreditar els canvis de titularitat de les accions i participacions socials.

3. Totes les operacions societàries, canvis de titularitat i actes derivats de la reestructuració i reordenació interna dels ens del sector públic de la Generalitat que es realitzen en execució d'esta norma, gaudiran dels mateixos beneficis fiscals establits per a les operacions de reestructuració empresarial en l'àmbit de l'Estat. Seran aplicables, entre altres, els previstos en l'article 168.4 de la Llei 33/2003, de 3 de novembre, de Patrimoni de les Administracions Públiques.

4. De la mateixa manera, gaudiran del mateix percentatge de reducció, fixat per la normativa estatal, sobre els aranzels dels notaris i registradors de la propietat i mercantils que intervinguen en els actes derivats de la seua execució.

5. Les mesures de caràcter laboral, com el redimensionament de plantilles i adaptació de condicions laborals, que s'adopten en execució de les operacions de reestructuració i racionalització dels ens del sector públic empresarial i fundacional i que resulten necessàries per a la consecució dels objectius de consolidació fiscal i dèficit públic i per a garantir la viabilitat i sostenibilitat dels ens sorgits d'estes operacions, s'hauran de motivar per causes econòmiques, tècniques, organitzatives o de producció, en els termes dels articles 39, 40, 41, 51, 52.c i 82.3 i de la disposicions addicionals vint i vint-i-una del text refós de l'Estatut dels Treballadors, aprovat pel Reial decret legislatiu 1/1995, de 24 de març.

 

 

TÍTOL II  
 Mesures de Reestructuració i Racionalització

 

CAPÍTOL I  
 Mesures en l'àmbit de la cultura, art i oci

 

**Article 6. Consell Valencià de l'Esport**

1. Queda suprimit el Consell Valencià de l'Esport, entitat de dret públic creada per la Llei 3/2006, de 12 de maig, de la Generalitat, de conformitat amb el que hi ha previst en el Decret llei 7/2012.

2. Les funcions que l'ordenament jurídic atribueix al Consell Valencià de l'Esport seran assumides per la conselleria a què estiga adscrit, que se subrogarà en la posició del Consell Valencià de l'Esport en tots els seus procediments i en els drets i obligacions que li corresponguen.

3. Tota menció al Consell Valencià de l'Esport que figure en l'ordenament jurídic, plans i programes haurà d'entendre's realitzada a la conselleria que assumeix les seues funcions.

4. Els béns i drets propis integrants del patrimoni del Consell Valencià de l'Esport s'incorporaran al Patrimoni de la Generalitat, a través de la conselleria que assumisca les seues funcions, a la qual s'entendran adscrits sense necessitat de declaració expressa. De la mateixa manera, de conformitat amb l'article 33 de la Llei 14/2003, de 10 d'abril, de Patrimoni de la Generalitat, els béns i drets adscrits al Consell Valencià de l'Esport s'entendran adscrits, sense necessitat de declaració expressa, a la conselleria que assumisca les seues funcions, que se subrogarà en els drets, facultats i obligacions sobre estos béns.

 

**Article 7. Modificació de la denominació i dels fins de Teatres de la Generalitat**

1. Es modifica l'article 50 de la Llei 6/1993, de 31 de desembre, de Pressupostos de la Generalitat per a l'exercici 1994, que va crear com a tal l'entitat de dret públic Teatres de la Generalitat i va derogar el títol I de la Llei 9/1986, de 30 de desembre, per la qual es van crear els ens de dret públic Institut Valencià d'Arts Escèniques, Cinematografia i Música i Institut Valencià d'Art Modern amb la redacció següent:

«Article 50. De la modificació de la denominació i dels fins de l'entitat de dret públic Teatres de la Generalitat

1. L'entitat de dret públic Teatres de la Generalitat passa a denominar-se CulturArts Generalitat, conservant la seua naturalesa d'entitat de dret públic, i consegüentment la seua personalitat jurídica, patrimoni propi, recursos i plena capacitat d'obrar per a la realització dels seus fins de desenrotllament de la política de la Generalitat en l'àmbit de la cultura, art i oci en general, i de les arts escèniques, de la música, la cinematografia i els museus en particular, així com en relació amb les activitats de conservació i restauració del patrimoni, de foment d'unitats artístiques estables i de gestió d'espais culturals.

2. L'entitat es regirà pel que preveu este article i en les disposicions que el despleguen, en especial, en el reglament de funcionament de l'entitat que establirà les seues funcions, la seua estructura organitzativa, òrgans de govern, composició i atribucions, pel text refós de la Llei d'Hisenda Pública de la Generalitat, les normes de dret privat que se li apliquen i per la resta de l'ordenament jurídic. L'entitat podrà comptar amb personal funcionari i laboral en els termes que preveu la legislació de funció pública».

2. La modificació de la denominació i fins es realitza de conformitat amb el que hi ha previst en el Decret llei 7/2012.

3. Tota menció de Teatres de la Generalitat que figure en l'ordenament jurídic, plans i programes haurà d'entendre's realitzada a CulturArts Generalitat.

 

**Article 8. Institut Valencià de la Música (IVM)**

Queda suprimit l'Institut Valencià de la Música, entitat de dret públic creada per la Llei 2/1998, de 12 de maig, de la Generalitat, valenciana de la música, de conformitat amb el que hi ha previst en el Decret llei 7/2012.

 

**Article 9. Institut Valencià de l'Audiovisual i la Cinematografia Ricardo Muñoz Suay (IVAC)**

Queda suprimit l'Institut Valencià de l'Audiovisual i la Cinematografia Ricardo Muñoz Suay, entitat de dret públic creada per la Llei 5/1998, de 18 de juny, de la Generalitat, de creació de l'Institut Valencià de Cinematografia Ricardo Muñoz Suay, de conformitat amb el que hi ha previst en el Decret llei 7/2012.

 

**Article 10. Institut Valencià de Conservació i Restauració de Béns Culturals (IVC+r)**

Queda suprimit l'Institut Valencià de Conservació i Restauració de Béns Culturals, entitat de dret públic creada per la Llei 5/1999, de 9 d'abril, de la Generalitat, de creació de l'Institut Valencià de Conservació i Restauració de Béns Culturals, de conformitat amb el que hi ha previst en el Decret llei 7/2012.

 

**Article 11. Règim de les supressions de les entitats de dret públic Institut Valencià de la Música, Institut Valencià de l'Audiovisual i la Cinematografia Ricardo Muñoz Suay i Institut Valencià de Conservació i Restauració de Béns Culturals**

1. Les funcions que l'ordenament jurídic atribueix a l'Institut Valencià de la Música, a l'Institut Valencià de l'Audiovisual i la Cinematografia Ricardo Muñoz Suay i a l'Institut Valencià de Conservació i Restauració de Béns Culturals seran assumides per l'entitat CulturArts Generalitat, excepte les funcions de caràcter administratiu que es determinen en les normes de desplegament d'este capítol i que podran ser assumides per la conselleria d'adscripció.

2. En relació amb les funcions assumides per CulturArts Generalitat, esta se subrogarà en la posició d'estes entitats en tots els drets i obligacions que els corresponguen i en tots els seus procediments i relacions jurídiques amb tercers, de conformitat amb el que hi ha previst en el Decret llei 7/2012. En els mateixos termes, les unitats artístiques previstes en la Llei 2/1998, de 12 de maig, de la Generalitat Valenciana de la Música, s'adscriuran a l'entitat CulturArts Generalitat.

3. El canvi en la titularitat dels drets i obligacions a què es refereix l'apartat anterior no podrà ser entés com a causa de modificació o de resolució de les relacions jurídiques que mantinguen les entitats.

4. Tota menció a l'Institut Valencià de la Música, a l'Institut Valencià de l'Audiovisual i la Cinematografia Ricardo Muñoz Suay i a l'Institut Valencià de Conservació i Restauració de Béns Culturals que figure en l'ordenament jurídic, plans i programes haurà d'entendre's realitzada a l'entitat CulturArts Generalitat en relació amb les funcions assumides.

5. Els béns i drets integrants del patrimoni de l'Institut Valencià de la Música, de l'Institut Valencià de l'Audiovisual i la Cinematografia Ricardo Muñoz Suay i de l'Institut Valencià de Conservació i Restauració de Béns Culturals, així com els de la Generalitat que tingueren adscrits, s'incorporaran, amb la mateixa condició que tenien, a CulturArts Generalitat en relació amb les funcions assumides, sense necessitat de declaració expressa.

 

**Article 12. Projecte Cultural de Castelló, SA (PCC)**

1. S'incorporaran la totalitat de les accions de titularitat de la Generalitat i representatives del 100 per cent del capital social de la mercantil Projecte Cultural de Castelló, SA, a favor de l'entitat de dret públic CulturArts Generalitat, de conformitat amb el que disposa la disposició addicional dotze de la Llei 14/2003, de 3 d'abril, de Patrimoni de la Generalitat, i en els termes i terminis previstos en la disposició transitòria primera, apartat 3, d'esta norma.

2. Incorporades les accions, es procedirà de forma immediata a l'extinció de la mercantil Projecte Cultural de Castelló, SA, per mitjà de la cessió global del seu actiu i passiu a favor de l'entitat CulturArts Generalitat, d'acord amb el que disposen els articles 81.2 i 89.2 de la Llei 3/2009, de 3 d'abril, de modificacions estructurals de societats mercantils, i en la disposició final primera d'esta norma, sense practicar-se la liquidació.

3. Efectuada l'extinció de la mercantil Projecte Cultural de Castelló, SA, tota menció d'esta que figure en l'ordenament jurídic, plans i programes haurà d'entendre's realitzada a CulturArts Generalitat.

 

**Article 13. Fundació de la Comunitat Valenciana Palau de les Arts Reina Sofía******[1]****

La Fundació de la Comunitat Valenciana Palau dels Arts Reina Sofía i CulturArts Generalitat podran subscriure convenis de col·laboració per a unificar directrius i fixar un marc comú en l'exercici d'activitats de naturalesa semblant. Així mateix, formalitzaran els convenis de col·laboració i les actuacions que siguen necessàries per a optimitzar la gestió i els recursos en la prestació de servicis.

 

**Article 14. Fundació de la Comunitat Valenciana La Llum de les Imatges******[2]****

La Fundació de la Comunitat Valenciana La Llum de les Imatges conclourà en l'exercici 2014 la seua activitat ja programada, sense que per part de la Generalitat i el seu sector públic es financen noves línies d'activitat de la fundació, i haurà d'acordar la seua extinció de conformitat amb la normativa vigent en matèria de fundacions.

 

**Article 15. Institut Valencià d'Art Modern (IVAM)**

L'Institut Valencià d'Art Modern i CulturArts Generalitat, com a entitats de dret públic, podran subscriure convenis de col·laboració per a unificar directrius i fixar un marc comú en l'exercici d'activitats de naturalesa semblant. Així mateix, formalitzaran les comandes de gestió necessàries per a optimitzar els recursos en la prestació de servicis.

 

 

CAPÍTOL II  
 Mesures en l'àmbit de la mobilitat i transport

 

**Article 16. Agència Valenciana de Mobilitat (AVM)**

1. Queda suprimida l'Agència Valenciana de Mobilitat, entitat de dret públic creada per la Llei 9/2000, de 23 de novembre, de la Generalitat, de constitució de l'Agència Valenciana de Mobilitat Metropolitana, de conformitat amb el que hi ha previst en el Decret llei 7/2012.

2. Les funcions que l'ordenament jurídic atribueix a l'Agència Valenciana de Mobilitat seran assumides, segons la seua naturalesa administrativa o comercial, per la conselleria a què estiga adscrit o per l'entitat de dret públic que es determine, respectivament.

3. La conselleria i l'entitat de dret públic que assumisquen les funcions de l'Agència Valenciana de Mobilitat se subrogaran en la posició de l'agència en tots els seus procediments i en els drets i obligacions que li corresponguen en relació amb les respectives funcions assumides, de conformitat amb el que hi ha previst en el Decret llei 7/2012.

4. El canvi en la titularitat dels drets i obligacions a què es refereix l'apartat anterior no podrà ser entés com a causa de modificació o de resolució de les relacions jurídiques que mantinga l'entitat.

5. Tota menció de l'Agència Valenciana de Mobilitat que figure en l'ordenament jurídic, plans i programes haurà d'entendre's realitzada, segons la matèria, a la conselleria o a l'entitat de dret públic que assumeix les seues funcions, respectivament.

6. Els béns i drets integrants del patrimoni de l'Agència Valenciana de Mobilitat, així com els de la Generalitat que tinguera adscrits, s'incorporaran al patrimoni de la Generalitat, adscrits, sense necessitat de declaració expressa, a la conselleria competent per raó de la matèria, sense perjuí d'una posterior adscripció a l'entitat de dret públic que, si és el cas es determine en atenció a les funcions assumides.

 

**Article 17. Ferrocarrils de la Generalitat Valenciana (FGV)**

1. Les relacions entre Ferrocarrils de la Generalitat Valenciana i la Generalitat, a través de la conselleria a què està adscrit, s'articularan per mitjà d'un contracte programa o contracte de gestió de caràcter plurianual, en el qual, com a mínim i per al període de la seua vigència, s'inclouran els punts següents:

a) Els objectius a perseguir, els resultats a obtindre i, en general, la gestió a realitzar, així com els plans necessaris per a aconseguir estos objectius.

b) Els recursos personals materials i pressupostaris a aportar per a la consecució dels objectius.

c) Les conseqüències derivades del grau de compliment d'objectius i l'exigència de les corresponents responsabilitats dels òrgans de govern corresponents, i del personal directiu, per a la qual cosa es determinaran prèviament els mecanismes que permeten l'exigència de responsabilitats.

d) El procediment que s'ha de seguir per a la cobertura dels dèficit anuals que, si és el cas, es pogueren produir per insuficiència dels ingressos reals respecte dels estimats i les conseqüències de responsabilitat en la gestió que, si és el cas, hagen de seguir-se de tals dèficit.

e) El procediment per a la introducció de les modificacions o adaptacions anuals que, si és el cas, siguen procedents.

2. L'entitat Ferrocarrils de la Generalitat Valenciana, a través de la Subsecretaria de la seua conselleria d'adscripció, haurà de remetre a la conselleria amb competències en matèria del sector públic empresarial, amb caràcter previ a la seua aprovació, les propostes del contracte programa o contracte de gestió per a informe preceptiu i vinculant en relació amb el seu impacte en la viabilitat de l'ens i en la consecució dels objectius estratègics de conjunt del sector públic empresarial.

 

 

CAPÍTOL III  
 Mesures en l'àmbit de medi ambient i gestió de residus

 

**Article 18. Institut del Paisatge de la Generalitat (IPG)**

Queda suprimit l'Institut del Paisatge de la Generalitat (IPG), entitat de dret públic sense funcionament, creada com a entitat de dret públic per la Llei 14/2007, de 26 de desembre, de Mesures Fiscals, de Gestió Administrativa i Financera, i d'Organització de la Generalitat, que va modificar la Llei 4/2004, de 30 de juny, de la Generalitat, d'Ordenació del Territori i Protecció del Paisatge.

 

 

CAPÍTOL IV  
 Mesures en l'àmbit de sanitat i benestar social

 

**Article 19. Centre Superior d'Investigació en Salut Pública (CSISP)**

1. Queda suprimit el Centre Superior d'Investigació en Salut Pública (CSISP), entitat de dret públic creada per la Llei 4/2005, de 17 de juny, de la Generalitat, de salut pública de la Comunitat Valenciana, de conformitat amb el que hi ha previst en el Decret llei 7/2012.

2. Les funcions d'índole administrativa que l'ordenament jurídic atribueix al Centre Superior d'Investigació en Salut Pública seran assumides per la conselleria a què estiga adscrit, que se subrogarà en la posició del Centre Superior d'Investigació en Salut Pública en els seus procediments, relacions jurídiques i en els drets i obligacions que li corresponguen en este àmbit.

3. Les funcions no administratives del Centre Superior d'Investigació en Salut Pública s'integraran en la Fundació per al Foment de la Investigació Sanitària i Biomèdica de la Comunitat Valenciana (FISABIO), a la qual s'autoritzarà perquè assumisca esta activitat i se subrogue en la posició del Centre Superior d'Investigació en Salut Pública en les relacions jurídiques i en els drets i obligacions que li corresponguen en este àmbit, de conformitat amb la normativa vigent en matèria de fundacions.

4. El canvi en la titularitat dels drets i obligacions a què es refereixen els apartats anteriors no podrà ser entés com a causa de modificació o de resolució de les relacions jurídiques que mantinga l'entitat.

5. Les mencions al Centre Superior d'Investigació en Salut Pública que figuren en l'ordenament jurídic, plans i programes hauran d'entendre's realitzades, segons les matèries, bé a la conselleria que assumisca les seues funcions administratives, bé a la Fundació per al Foment de la Investigació Sanitària i Biomèdica de la Comunitat Valenciana.

6. Els béns integrants del patrimoni del Centre Superior d'Investigació en Salut Pública, així com els de la Generalitat que tinguera adscrits, s'incorporaran al Patrimoni de la Generalitat, adscrits, sense necessitat de declaració expressa, a la conselleria competent en la matèria, la qual podrà, si és el cas, i prèvia tramitació del corresponent expedient, autoritzar l'ús o ocupació temporal d'estos a la fundació esmentada.

 

**Article 20. Agència Valenciana de Seguretat Alimentària (AVSA)**

Queda suprimida l'Agència Valenciana de Seguretat Alimentària (AVSA), entitat de dret públic sense funcionament, creada per la Llei 4/2005, de 17 de juny, de la Generalitat, de Salut Pública de la Comunitat Valenciana.

 

**Article 21. Modificació de la denominació i dels fins de l'Institut Valencià d'Atenció a les Persones amb Discapacitat i Acció Social (IVADIS)**

1. Es modifica l'article 52 de la Llei 14/2007, de 26 de desembre, de Mesures Fiscals, de Gestió Administrativa i Financera, i d'Organització de la Generalitat, que va modificar la disposició addicional novena de la Llei 11/2000, de 28 de desembre, de Mesures Fiscals, de Gestió Administrativa i Financera, i d'Organització de la Generalitat, amb la redacció següent:

«Es modifica la disposició addicional novena de la Llei 11/2000, de 28 de desembre, quant a la denominació, fins i règim de l'entitat de dret públic Institut Valencià d'Atenció als Discapacitats (IVADIS) i la seua consideració com a mitjà propi, de la manera següent:

1. L'entitat de dret públic Institut Valencià d'Atenció a les Persones amb Discapacitat i Acció Social, passa a denominar-se Institut Valencià d'Acció Social, conservant la seua naturalesa d'entitat de dret públic, i consegüentment la seua personalitat jurídica, patrimoni propi, recursos i plena capacitat d'obrar per a la realització dels seus fins de desenrotllament de la política de la Generalitat en l'àmbit del benestar social, la dependència, la protecció i tutela de les persones amb discapacitat, així com de la prestació, assistència i execució d'actuacions en matèria de servicis socials i acció social.

2. L'Institut es regirà pel que preveu esta disposició addicional i en les disposicions que la despleguen, en especial, en el reglament de funcionament de l'entitat que establirà les seues funcions, la seua estructura organitzativa i la composició i atribucions dels seus òrgans, pel text refós de la Llei d'Hisenda Pública de la Generalitat, les normes de dret privat que se li apliquen i per la resta de l'ordenament jurídic. L'Institut podrà comptar amb personal funcionari i laboral en els termes que preveu la legislació de funció pública.

3. Als efectes del que preveu la normativa de contractació pública, l'Institut Valencià d'Acció Social tindrà la consideració de mitjà propi i servici tècnic de l'administració de la Generalitat i dels seus organismes i entitats de dret públic, i se li podrà encarregar la realització de treballs i tasques incardinades en l'àmbit de les seues competències. Els encàrrecs establiran els termes i condicions de la realització dels esmentats treballs i tasques».

2. La modificació de la denominació i fins es realitza de conformitat amb el que hi ha previst en el Decret llei 7/2012.

3. Tota menció a l'Institut Valencià d'Atenció a les Persones amb Discapacitat i Acció Social que figure en l'ordenament jurídic, plans i programes haurà d'entendre's realitzada a l'Institut Valencià d'Acció Social.

 

**Article 22. Agència Valenciana de Prestacions Socials, SA (AVAPSA)**

1. S'incorporaran la totalitat de les accions de titularitat de la Generalitat i representatives del 100 per cent del capital social de la mercantil Agència Valenciana de Prestacions Socials, SA, a favor de l'Institut Valencià d'Acció Social, de conformitat amb el que disposa la disposició addicional dotze de la Llei 14/2003, de 3 d'abril, de Patrimoni de la Generalitat, i en els termes i terminis previstos en la disposició transitòria primera, apartat 3, d'esta norma.

2. Incorporades les accions, es procedirà de manera immediata a l'extinció de la mercantil Agència Valenciana de Prestacions Socials, SA, per mitjà de la cessió global del seu actiu i passiu a favor de l'Institut Valencià d'Acció Social, d'acord amb el que disposen els articles 81.2 i 89.2 de la Llei 3/2009, de 3 d'abril, de modificacions estructurals de societats mercantils, i disposició final primera d'esta norma, sense practicar-se la liquidació.

3. Una vegada efectuada l'extinció de la mercantil Agència Valenciana de Prestacions Socials, SA, tota menció d'esta que figure en l'ordenament jurídic, plans i programes haurà d'entendre's realitzada a l'Institut Valencià d'Acció Social.

 

 

CAPÍTOL V  
 Mesures en l'àmbit de la innovació, competitivitat i investigació

 

**Article 23. Modificació de la denominació i dels fins de l'Institut de la Xicoteta i Mitjana Indústria de la Generalitat Valenciana (IMPIVA)**

1. Es modifica el títol i els apartats primer, segon i tercer de la disposició addicional setena de la Llei 12/1988, de 30 de desembre, de pressuposts de la Generalitat per a 1989, que va crear com a entitat de dret públic l'Institut de la Xicoteta i Mitjana Indústria de la Generalitat Valenciana i va modificar la Llei 2/1984, de 10 de maig, de l'Institut de la Xicoteta i Mitjana Indústria de la Generalitat Valenciana, amb la redacció següent:

«Disposició addicional sèptima. Modificació de la denominació i dels fins de l'Institut de la Xicoteta i Mitjana Indústria de la Generalitat Valenciana (IMPIVA)

1. L'Institut de la Xicoteta i Mitjana Indústria de la Generalitat Valenciana (IMPIVA), passa a denominar-se Institut Valencià de Competitivitat Empresarial, conservant la seua naturalesa d'entitat de dret públic, i consegüentment la seua personalitat jurídica, patrimoni propi, recursos i plena capacitat d'obrar per a la realització dels seus fins de gestió de la política industrial de la Generalitat i suport a les empreses, en matèria d'innovació, empreniment, internacionalització i captació d'inversió, així com la promoció d'enclavaments tecnològics, la seguretat industrial de productes i instal·lacions industrials, la metrologia, vehicles i empreses i el foment de l'estalvi, l'eficiència energètica i les fonts d'energies renovables, així com la gestió de la política energètica de la Generalitat.

2. L'Institut Valencià de Competitivitat Empresarial té entre els seus objectius:

a) Promoure i estimular la competivitat empresarial, el desenrotllament sostenible i l'adaptació de les empreses de la Comunitat Valenciana a les exigències del mercat, facilitant la realització d'actuacions d'I+D+i empresarial.

b) Potenciar la reorganització, reconversió i modernització de les xicotetes i mitjanes empreses, així com impulsar la seua creació i implantació, prestant particular atenció al desenrotllament tecnològic, la innovació, la internacionalització i comercialització.

c) Fomentar i recolzar les actuacions conjuntes de cooperació, concentració o fusió, entre les xicotetes i mitjanes empreses que propicien una millora en la competitivitat empresarial de la Comunitat Valenciana.

d) Promoure, fomentar i prestar els servicis que contribuïsquen a la competitivitat de la xicoteta i mitjana empresa de la Comunitat Valenciana, així com a la seua internacionalització.

e) Promocionar i vetlar per la seguretat industrial de productes i instal·lacions industrials i la metrologia, promovent la col·laboració administrativa.

f) Executar l'ordenació i planificació energètica en l'àmbit de la Comunitat Valenciana, d'acord amb les directrius generals del Consell, en coordinació amb les distintes administracions i en el marc de la política energètica comuna de la Unió Europea.

g) Atraure, promocionar i mantindre la inversió, tant nacional com estrangera, a la Comunitat Valenciana.

3. L'Institut es regirà pel que preveu esta disposició addicional i en les disposicions que la despleguen, en especial, en el reglament de funcionament de l'entitat que establirà les seues funcions, la seua estructura organitzativa i la composició i atribucions dels seus òrgans, pel text refós de la Llei d'Hisenda Pública de la Generalitat, les normes de dret privat que se li apliquen i per la resta de l'ordenament jurídic.

L'Institut podrà comptar amb personal funcionari i laboral en els termes que preveu la legislació de funció pública».

2. La modificació de la denominació i fins es realitza de conformitat amb el que hi ha previst en el Decret llei 7/2012.

3. Tota menció a l'Institut de la Xicoteta i Mitjana Indústria de la Generalitat Valenciana que figure en l'ordenament jurídic, plans i programes haurà d'entendre's realitzada a l'Institut Valencià de Competitivitat Empresarial.

 

**Article 24. Agència Valenciana de l'Energia (AVEN)**

1. Queda suprimida l'Agència Valenciana de l'Energia, entitat de dret públic creada per la Llei 8/2001, de 26 de novembre, de la Generalitat, de creació de l'Agència Valenciana de l'Energia, de conformitat amb el que hi ha previst en el Decret llei 7/2012.

2. Les funcions que l'ordenament jurídic atribueix a l'Agència Valenciana de l'Energia seran assumides per l'Institut Valencià de Competitivitat Empresarial, el qual se subrogarà en la posició de l'Agència en tots els drets i obligacions que els corresponguen i en tots els seus procediments i relacions jurídiques.

3. El canvi en la titularitat dels drets i obligacions a què es refereix l'apartat anterior no podrà ser entés com a causa de modificació o de resolució de les relacions jurídiques que mantinga l'entitat.

4. Tota menció de l'Agència Valenciana de l'Energia que figure en l'ordenament jurídic, plans i programes haurà d'entendre's realitzada a l'Institut Valencià de Competitivitat Empresarial.

5. Els béns i drets integrants del patrimoni de l'Agència Valenciana de l'Energia, així com els de la Generalitat que tingueren adscrits, s'incorporaran, amb la mateixa condició que tenien, a l'Institut Valencià de Competitivitat Empresarial, sense necessitat de declaració expressa.

 

**Article 25. Institut Valencià de l'Exportació, SA (IVEX) i la seua filial IVEX INC. (USA)**

1. Una vegada la Generalitat siga accionista única de la mercantil Institut Valencià de l'Exportació, SA, s'incorporaran la totalitat de les accions de titularitat de la Generalitat en el capital social d'esta a favor de l'Institut Valencià de Competitivitat Empresarial, de conformitat amb el que disposa la disposició addicional dotze de la Llei 14/2003, de 3 d'abril, de Patrimoni de la Generalitat i en els termes i terminis previstos en la disposició transitòria primera, apartat 3, d'esta norma.

2. Incorporades les accions, es procedirà de forma immediata a l'extinció de la mercantil Institut Valencià de l'Exportació, SA, per mitjà de la cessió global del seu actiu i passiu a favor de l'Institut Valencià de Competitivitat Empresarial, d'acord amb el que disposen els articles 81.2 i 89.2 de la Llei 3/2009, de 3 d'abril, de modificacions estructurals de societats mercantils, i en la disposició final primera d'esta norma, sense practicar-se la liquidació.

3. Una vegada efectuada l'extinció de la mercantil Institut Valencià de l'Exportació, SA, tota menció d'esta que figure en l'ordenament jurídic, plans i programes haurà d'entendre's realitzada a l'Institut Valencià de Competitivitat Empresarial.

4. Es procedirà a l'extinció d'IVEX INC. (USA).

 

 

CAPÍTOL VI  
 Mesures en l'àmbit de la promoció,   
 construcció i gestió d'infraestructures

 

**Article 26. Modificació de la denominació i dels fins de l'Ens Gestor de Transports i Ports (GTP)**

1. Es modifica la denominació del capítol XIX i el títol i els apartats u i set de l'article 72 de la Llei 16/2003, de 17 de desembre, de Mesures Fiscals, de Gestió Administrativa i Financera, i d'Organització de la Generalitat, que passen a tindre la redacció següent:

«CAPÍTOL XIX

DE L'ENTITAT D'INFRAESTRUCTURES DE LA GENERALITAT

Article 72

De l'Entitat d'Infraestructures de la Generalitat

U. 1. L'entitat de dret públic Ens Gestor de Transports i Ports (GTP) passa a denominar-se Entitat d'Infraestructures de la Generalitat, conservant la seua naturalesa d'entitat de dret públic, i consegüentment la seua personalitat jurídica, patrimoni propi, recursos i plena capacitat d'obrar per a la realització dels seus fins.

2. Els fins de l'Entitat d'Infraestructures de la Generalitat tindran caràcter transversal per a tota l'administració de la Generalitat i els seus organismes o entitats de dret públic i seran: la promoció, construcció i gestió de sòl, infraestructures, equipaments i edificacions, així com la gestió, explotació i manteniment d'estes i d'aquelles altres ja existents respecte de les quals li siguen atribuïdes estes funcions, siguen de la seua titularitat o li siguen adscrites.

3. En relació amb estos fins, l'Entitat podrà realitzar les obres i servicis que siguen convenients per a la millor construcció, gestió, conservació, manteniment i explotació del sòl, les infraestructures, els equipaments i les edificacions, així com totes les activitats de promoció econòmica i complementàries que estime adequades per al compliment de l'objecte; podent, així mateix, redactar, formular, tramitar i executar tots els instruments de planejament i gestió urbanística que resulten adequats per a això, de conformitat amb la legislació urbanística vigent. Així mateix, l'administració de la Generalitat i dels seus organismes i entitats de dret públic podrà encomanar a l'Entitat qualssevol servicis de contingut i caràcter administratiu inherents al seu objecte social i activitats que es consideren convenients per a la millor prestació d'aquells.

4. Als efectes del que preveu la normativa de contractació pública, l'Entitat d'Infraestructures de la Generalitat tindrà la consideració de mitjà propi i servici tècnic de l'administració de la Generalitat i dels seus organismes i entitats de dret públic, podent encomanar-li la realització de treballs i tasques incardinades en l'àmbit de les seues competències. Els encàrrecs establiran els termes i condicions de la realització dels treballs i tasques esmentats.

Set. L'Entitat es regirà pel que preveu este article i en les disposicions que el despleguen, en especial, en el reglament de funcionament de l'entitat que establirà les seues funcions, la seua estructura organitzativa i la composició i atribucions dels seus òrgans».

2. La modificació de la denominació i fins es realitza de conformitat amb el que hi ha previst en el Decret llei 7/2012.

3. Tota menció a l'Ens Gestor de Transports i Ports que figure en l'ordenament jurídic, plans i programes haurà d'entendre's realitzada a l'Entitat d'Infraestructures de la Generalitat.

 

**Article 27. Institut Valencià de Vivenda, SA (IVVSA)**

1. S'incorporaran la totalitat de les accions de titularitat de la Generalitat i representatives del 100 per cent del capital social de la mercantil Institut Valencià de Vivenda, SA, a favor de l'Entitat d'Infraestructures de la Generalitat, de conformitat amb el que disposa la disposició addicional dotze de la Llei 14/2003, de 3 d'abril, de Patrimoni de la Generalitat i en els termes i terminis previstos en la disposició transitòria primera, apartat 3, d'esta norma.

2. Una vegada incorporades les accions, es procedirà de forma immediata a l'extinció de la mercantil Institut Valencià de la Vivenda, SA, per mitjà de la cessió global del seu actiu i passiu a favor de l'Entitat d'Infraestructures de la Generalitat, d'acord amb el que disposen els articles 81.2 i 89.2 de la Llei 3/2009, de 3 d'abril, de modificacions estructurals de societats mercantils i en la disposició final primera d'esta norma, sense que es puga practicar la liquidació.

3. Una vegada efectuada l'extinció de la mercantil Institut Valencià de Vivenda, SA, tota menció d'esta que figure en l'ordenament jurídic, plans i programes haurà d'entendre's realitzada a l'Entitat d'Infraestructures de la Generalitat.

 

**Article 28. Seguretat i Promoció Industrial Valenciana, SA (SEPIVA)**

1. S'incorporaran les accions de titularitat de la Generalitat i representatives del 100 per cent del capital social de la mercantil Seguretat i Promoció Industrial Valenciana, SA, a favor de l'Institut Valencià de Competitivitat Empresarial i/o de l'Entitat d'Infraestructures de la Generalitat, en atenció, si és el cas, al valor de les unitats econòmiques de negoci relacionades amb les funcions assumides per estes entitats, de conformitat amb el que disposa la disposició addicional dotze de la Llei 14/2003, de 3 d'abril, de Patrimoni de la Generalitat i en els termes i terminis previstos en la disposició transitòria primera, apartat 3, d'esta norma.

2. Una vegada incorporades les accions, es procedirà de manera immediata a l'extinció de la mercantil Seguretat i Promoció Industrial Valenciana, SA, per mitjà de la cessió global, simple o plural, del seu actiu i passiu a favor de les entitats Institut Valencià de Competitivitat Empresarial i/o Entitat d'Infraestructures de la Generalitat, en atenció, si és el cas, a les unitats econòmiques de negoci relacionades amb les funcions assumides, d'acord amb el que disposen els articles 81.2, 82 i 89.2 de la Llei 3/2009, de 3 d'abril, de modificacions estructurals de societats mercantils i en la disposició final primera d'esta norma, sense que es puga practicar la liquidació.

3. Una vegada efectuada l'extinció de la mercantil Seguretat i Promoció Industrial Valenciana, SA, tota menció d'esta que figure en l'ordenament jurídic, plans i programes, haurà d'entendre's realitzada a l'Institut Valencià de Competitivitat Empresarial i/o a l'Entitat d'Infraestructures de la Generalitat, en atenció, si és el cas, a les funcions assumides.

4. Amb caràcter previ a les operacions que es mencionen en els tres apartats anteriors, l'òrgan competent realitzarà les actuacions necessàries per a passar i incorporar les participacions socials titularitat de la mercantil Seguretat i Promoció Industrial Valenciana, SA, en el capital social de Parc Empresarial Sagunt, SL, bé a la Generalitat per a la seua posterior incorporació a la Corporació Pública Empresarial Valenciana, o bé directament a esta última.

 

**Article 29. Construccions i Infraestructures Educatives de la Generalitat Valenciana, SA (CIEGSA)******[3]****

Ateses les obligacions contractuals existents, l’extinció de la mercantil Construccions i Infraestructures Educatives de la Generalitat Valenciana, SA, per qualssevol de les formes previstes en la legislació sobre societats mercantils i modificacions estructurals d’aquestes societats, haurà de dur-se a terme com a màxim fins al 31 de desembre de 2026. No obstant això, de manera transitòria, la mercantil esmentada assumirà els encàrrecs de gestió que, per necessitats expressament justificades en el respectiu expedient, realitze la Conselleria d’Educació, Universitats i Ocupació quant a la instal·lació i conservació de les aules prefabricades d’escolarització provisional i l’adequació i actualització normatives de projectes constructius ja contractats per CIEGSA a petició de l’administració.

 

 

CAPÍTOL VII. ****[4]****

 

 

CAPÍTOL VIII  
 Actuacions de desinversió

 

**Article 32. Mandats d'alienació i desinversió**

Es procedirà a l'alienació de les accions i participacions socials de les societats mercantils següents:

1. Tecnología y Ingeniería de Sistemas y Servicios Avanzados de Telecomunicaciones, SA (TISSAT).

2. Reciclados y Compostaje Piedra Negra, SA. ****[5]****

 

 

DISPOSICIONS ADDICIONALS

 

**Primera. Redimensionament de plantilles i adaptació de condicions laborals**

1. A partir de l'entrada en vigor del Decret llei 7/2012, tots els ens del sector públic empresarial i fundacional han de redimensionar-ne les plantilles de personal i adaptar-ne les condicions laborals, de conformitat amb el que hi ha previst en l'article 5.5 de l'esmentat decret llei, adaptant-les a l'actual situació econòmica financera sota els criteris d'eficàcia, eficiència i manteniment dels serveis públics essencials.

2. Quan la persona el contracte de la qual s'extingisca com a conseqüència de les actuacions de redimensionament tinga la condició de funcionari de carrera de l'administració de la Generalitat o de qualsevol altra administració pública, o siga empleat d'una entitat integrant del sector públic estatal, autonòmic o local amb reserva de lloc de treball, el reingrés en l'administració o entitat d'origen serà incompatible amb la percepció de qualsevol tipus d'indemnització o prestació pública conseqüència de l'extinció del seu contracte, sense perjuí de les previsions que puguen existir en esta matèria en la normativa estatal de caràcter bàsic. En el supòsit de sol·licitar el reingrés, s'haurà de tornar la indemnització o prestació pública percebuda.

 

**Segona. Criteris i procediment per a l'adscripció del personal funcionari i del personal laboral de l'administració de la Generalitat**

1. El personal funcionari, de carrera o interí, que a l'entrada en vigor del Decret llei 7/2012 preste servei, com a funcionari, en les entitats de dret públic de la Generalitat que resulten extingides en virtut de este, i les funcions de les quals no passen a ser exercides per altres entitats de dret públic, s'adscriurà amb idèntica condició en l'administració de la Generalitat.

2. El personal funcionari, de carrera o interí, que a l'entrada en vigor del Decret llei 7/2012 preste servei, com a funcionari, en les entitats de dret públic de la Generalitat les funcions de les quals passen a ser exercides per altres entitats de dret públic, passaran a prestar servei amb idèntica condició en les dites entitats de dret públic.

3. El que preveuen els apartats anteriors resultarà així mateix d'aplicació en els mateixos termes al personal laboral de l'administració de la Generalitat gestionat per la direcció general competent en matèria de funció pública, que preste els seus servicis com a tal en ens del sector públic.

4. La conselleria competent en matèria de funció pública adoptarà les mesures necessàries per a l'adscripció d'estos llocs de naturalesa funcionarial i de naturalesa laboral en les respectives relacions de llocs de treball, en els termes establits legalment i reglamentàriament.

 

**Tercera. Criteris i procediment per a la integració del personal laboral propi dels ens**

1. Una vegada efectuats, si és el cas, els procediments de redimensionament de plantilles i l'adaptació de les condicions laborals prevists en la disposició addicional primera del Decret llei 7/2012 i de la present norma, el personal laboral que preste servei en els ens del sector públic de la Generalitat que resulten extingits, passarà a integrar-se en els ens del dit sector que assumisquen l'exercici de les seues funcions, d'acord amb els criteris i el procediment que s'estableixen en la present disposició.

2. El personal laboral fix que tinga la condició d'empleat públic al servici d'una entitat de dret públic, per haver superat els corresponents processos selectius en els termes que preveu la legislació bàsica estatal i en la normativa de funció pública valenciana, o per haver sigut prèviament integrat en esta amb este caràcter, mantindrà l'esmentada condició en l'entitat en què s'integre.

3. El personal laboral fix o indefinit de qualsevol dels ens del sector públic que resulten extingits quedarà integrat amb aqueixa mateixa condició en l’ens que assumisca les seues funcions. ****[6]****

4. El personal laboral temporal de qualsevol dels ens del sector públic que resulten extingits quedarà integrat amb eixa mateixa condició en l'ens que assumisca les seues funcions, i podran prorrogar-se els contractes temporals pel màxim temps que autoritza la legislació laboral aplicable, tenint en compte els períodes de suspensió de terminis previstos en la normativa laboral estatal.

 

**Quarta. Efectes generals de la integració del personal laboral**

1. Una vegada efectuats, si és el cas, els procediments de redimensionament de plantilles i l'adaptació de les condicions laborals, la integració del personal laboral dels ens del sector públic de la Generalitat que s'extingeixen, per execució del Decret llei 7/2012 i de la present norma, en els ens del dit sector que assumisquen les seues funcions implicarà la novació de la relació contractual, sense necessitat procedir-ne a l'extinció i sense que genere dret a cap indemnització.

2. Esta incorporació o integració del personal laboral dels ens del sector públic de la Generalitat que s’extingeixen, per execució d'esta llei, en els ens d'este sector que assumeixen les seues funcions, es realitzarà d'acord amb el que hi ha establert en l'article 44 del text refós de l'Estatut dels Treballadors, aprovat per el Reial decret legislatiu 1/1995, de 24 de març.

3. En el cas que després de l'efectiva posada en funcionament dels distints ens resultants de les operacions de reestructuració previstes en el títol II del Decret llei 7/2012 i de la present norma existira una disparitat de condicions laborals del seu personal, derivada de la coexistència de diversos convenis col·lectius o de qualsevol altre tipus de situació personal o col·lectiva, s'haurà de procedir pels procediments legals dels articles 39, 40, 41 i 82.3 del text refós de l'Estatut dels Treballadors, així com, si és el cas, en el termini d'un any des de l'entrada en vigor de la present norma, a negociar en cada ens matriu un nou conveni col·lectiu aplicable a totes les relacions laborals del seu personal. Tot això sense perjudici de la fixació per les conselleries competents de criteris comuns a tenir en compte en la dita negociació i de les autoritzacions que segons la normativa vigent siguen exigibles i d'acord amb el que es preveja en les corresponents lleis de pressupostos.

 

**Quinta. Regularització de les situacions derivades de les operacions de reestructuració**

1. ****[7]****

2. ****[8]****

 

**Sexta. Rendició de comptes i pressupostació**

1. Els comptes anuals dels ens del sector públic empresarial la supressió o l'extinció dels quals es preveu en el Decret 7/2012 i de la present norma, corresponents al tancament de l'exercici, hauran de ser aprovats bé per l'òrgan de govern competent de l'entitat en què s'integren, bé per la persona titular de la conselleria que n'assumisca les funcions. Els dits comptes seran auditats abans de la seua aprovació i s'inclouran en el compte general de la Generalitat.

2. Les entitats de dret públic, incloses les entitats públiques empresarials a les quals es refereix l'article 155 de la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions, estan obligades a formular els comptes anuals en el termini màxim de tres mesos a comptar del tancament de l'exercici i hauran d'aprovar, si és el cas, els comptes anuals en els sis mesos següents al tancament de l'exercici, una vegada remés, si és procedent, el corresponent informe d'auditoria, a les persones que ostenten la presidència de les diferents entitats que compten amb consell d'administració o un altre òrgan de direcció col·legiat semblant o amb comité d'auditoria.

Els estatuts de cada un dels ens han de fixar els òrgans obligats a formular i aprovar els comptes anuals, i hauran de correspondre a òrgans diferents. Si no n'hi ha, els comptes anuals han de ser formulats pels òrgans als quals corresponguen l'administració i la gestió ordinària de l'ens i han de ser aprovats per aquells als quals corresponguen la superior direcció i organització. ****[9]****

 

**Sèptima. Agència de Tecnologia i Certificació Electrònica**

1. Se suprimeix l'Agència de Tecnologia i Certificació Electrònica, entitat de dret públic creada per la Llei 14/2005, de 23 de desembre, de Mesures Fiscals, de Gestió Administrativa i Financera, i d'Organització de la Generalitat, amb efectes des de la data en què s'assignen les seues funcions de conformitat amb l'apartat següent.

2. Les funcions que l'ordenament jurídic atribueix a l'Agència de Tecnologia i Certificació Electrònica podran ser assumides, totalment o parcialment, per la conselleria a què estiga adscrita i/o atribuir-se a una entitat pública o privada, en el termini màxim de sis mesos des de l'entrada en vigor de la present norma.

3. La conselleria i/o l'entitat pública o privada se subrogaran, en atenció de les funcions assumides, en la posició de l'Agència de Tecnologia i Certificació Electrònica en els drets i obligacions que li corresponguen i en els seus procediments i relacions jurídiques amb tercers. Fins que no es produïsca esta subrogació, l'Agència de Tecnologia i Certificació Electrònica conservarà la seua personalitat jurídica.

 

**Vuitena. Pèrdua del caràcter de fundació del sector públic i exclusió del sector públic de la Generalitat**

1. En el termini de tres mesos des de l'entrada en vigor d'esta norma, les conselleries competents en matèria de cultura, sanitat i transports, respectivament, presentaran al Consell, de forma conjunta amb la conselleria competent en matèria de sector públic empresarial i amb un informe previ de la conselleria competent en matèria d'hisenda, una proposta d'actuacions per a la pèrdua, de forma ordenada, del caràcter de fundació de sector públic de la Generalitat, o per a l'extinció de la Fundació Centre d'Estudis Ciutat de la Llum de la Comunitat Valenciana, de la Fundació Oftalmològica del Mediterrani de la Comunitat Valenciana i de la Fundació Institut Portuari d'Estudis i Cooperació de la Comunitat Valenciana.

2. La proposta esmentada haurà d'implicar també la seua baixa en l'inventari d'ens de les comunitats autònomes que es porta al Ministeri d'Hisenda i Administracions Públiques per deixar de reunir les circumstàncies i els requisits sobre control i el finançament arreplegat en l'Ordre HAP/2105/2012, d'1 d'octubre, per la qual es desenrotllen les obligacions de subministrament d'informació previstes en la Llei orgànica 2/2012, de 27 d'abril, d'estabilitat pressupostària i sostenibilitat financera.

 

**Novena. Òrgans de govern col·legiats******[10]****

1. Els consells d'administració i òrgans col·legiats superiors de govern o administració de les societats mercantils de la Generalitat i de les entitats de dret públic, incloses les entitats públiques empresarials, a les quals es refereixen respectivament els articles 156 i 155 de la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions tindran un mínim de 4 membres i un màxim de 16 membres, segons la dimensió de l'entitat. La majoria dels membres d'aquests òrgans seran designats, directament o indirectament, per òrgans de l'Administració de la Generalitat o d'altres ens del sector públic de la Generalitat.

2. En els òrgans col·legiats superiors de govern o administració de les entitats de dret públic, incloses les entitats públiques empresarials a les quals es refereix l'article 155 de la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions, hi haurà necessàriament un representant de la conselleria competent en matèria d'hisenda i del sector públic instrumental, designat pel seu titular i amb el rang mínim de director general. A més, assistirà a les sessions, en tasques d'assessorament jurídic, amb veu i sense vot, un representant de l'Advocacia de la Generalitat.

3. S'observarà el principi de paritat d'homes i dones en la composició dels patronats de les fundacions del sector públic de la Generalitat, dels consells d'administració de les societats mercantils de la Generalitat i dels òrgans col·legiats superiors de govern o administració de les entitats de dret públic, incloses les entitats públiques empresarials. A este efecte, es tindrà en compte el següent:

a) Del còmput s'exclouran aquelles persones que formen part d'aquests òrgans en funció del càrrec específic que exercisquen.

b) Cada organització, institució o entitat a què corresponga la designació o proposta, facilitarà la composició de gènere que permeta la representació paritària.

4. El que disposa aquesta disposició no serà aplicable al Patronat del Misteri d'Elx, atesa la singularitat d'aquest.

 

**Disposició addicional desena. Auditoria interna******[11]****

A fi d’implantar i mantindre un sistema de control adequat en l’àmbit del sector públic instrumental de la Generalitat i sense perjudici del que preveu l’article 9 del Decret llei 1/2011, de 30 de setembre, del Consell, de mesures urgents de règim econòmic financer del sector públic empresarial i fundacional, totes les entitats de dret públic, les entitats públiques empresarials, les societats mercantils i les fundacions del sector públic de la Generalitat, que compten amb una plantilla de 25 o més llocs de treball tindran l’obligació de tindre una auditora o auditor intern amb les funcions i requisits assenyalats en l’article 9 de l’esmentat Decret llei 1/2011.

Així mateix, quan pel tipus d’activitat, per l’import net de la xifra de negoci o volum d’actiu, així com per la identificació de riscos que es desprenguen dels informes d’auditoria pública, o per qualsevol altre motiu justificat que ho aconselle, i quan la conselleria competent en matèria de sector públic ho acorde, els ens mencionats hauran de disposar d’una persona que faça les funcions pròpies de l’auditoria interna.

 

**Onze. Sistemes d'informació**

1. Els ens resultants de la reestructuració hauran d'implantar una comptabilitat de gestió que facilite la informació de cada una de les noves unitats d'activitat i aplicaran un model de gestió orientat a la racionalització dels seus costos.

2. Amb l'objectiu d'implantar un quadro de comandament dels ens que conformen la nova configuració del sector públic empresarial, els nous sistemes d'informació a aplicar en els mencionats ens hauran de possibilitar la integració de la informació economicofinancera i la interconnexió amb els sistemes d'informació que puguen implantar-se per la conselleria amb competència en matèria de sector públic empresarial. ****[12]****

 

**Dotze. Propietats incorporals**

Els drets de propietat intel·lectual i industrial dels ens del sector públic que s'extingisquen en execució del Decret llei 7/2012 i de la present norma passaran a integrar-se en el patrimoni dels ens que n'assumisquen les funcions, que podran continuar utilitzant en la gestió de les distintes unitats de negoci les marques comercials i noms dels ens suprimits.

 

**Tretze. Ens en liquidació**

1. Els ens en liquidació hauran de procedir a la conclusió ordenada de totes les relacions jurídiques que estiguen pendents a la data d'entrar en estat de dissolució, així com en la liquidació, alienació i extinció, segons siga procedent, dels béns, drets i obligacions que integren el patrimoni de les entitats i en els quals no se subroguen la Generalitat o els ens del seu sector públic.

2. En tot cas, la Generalitat haurà de proveir als ens en liquidació dels fons i recursos econòmics necessaris perquè es puga desenrotllar de manera ordenada el procés de liquidació patrimonial i complir amb totes les obligacions contretes exigibles.

 

**Catorze.******[13]****

 

**Quinze.******[14]****

 

**Setze. De la moratòria d'actuacions que impliquen l'alta d'entitats en l'inventari d'ens dependents de la comunitat autònoma**

La Generalitat no podrà iniciar actuacions que impliquen l'alta d'entitats en l'inventari d'ens dependents de la comunitat autònoma, segons el que hi ha establert en l'article 11 de l'Ordre HAP/2015/2012, d'1 d'octubre, per la qual es desenrotllen les obligacions de subministrament d'informació previstes en la Llei orgànica 2/2012, de 27 d'abril, d'estabilitat pressupostària i sostenibilitat financera, llevat que la seua inclusió en l'inventari siga conseqüència directa i necessària de la reestructuració del sector públic de la Generalitat o s'autoritze expressament mitjançant un acord del Consell, amb un informe previ favorable de la conselleria competent en matèria de sector públic empresarial i això sense perjudici dels altres informes i autoritzacions que es requerisquen de conformitat amb la normativa vigent.

 

**Dèsset. Publicitat d'estatuts******[15]****

Els estatuts de les societats mercantils de la Generalitat i de les fundacions del sector públic de la Generalitat a les quals es refereixen els articles 156 i 157 de la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions, i les seues modificacions, una vegada aprovats i inscrits en els registres corresponents, es publicaran en el *Diari Oficial de la Comunitat Valenciana*, tot això sense perjuí del que preveu la normativa en matèria de transparència.

 

**Dihuitena. De les aportacions de capital social de les societats mercantils de la Generalitat******[16]****

Per a la realització d'aportacions de capital social a les societats mercantils de la Generalitat amb participació directa i majoritària d'aquesta incloses en l'article 2 de la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions, que siguen a càrrec dels pressupostos de la Generalitat, serà preceptiu l'informe de la conselleria amb competència en matèria de sector públic, que versarà, exclusivament, sobre els efectes que aquesta aportació poguera tindre sobre la situació patrimonial de la societat.

 

 

DISPOSICIONS TRANSITÒRIES

 

**Primera. Règim i eficàcia de les operacions de reestructuració**

1. Els canvis de denominació, així com les modificacions dels fins i de l'objecte de les entitats de dret públic, tindran efectes des de l'entrada en vigor del Decret llei 7/2012.

2. Amb caràcter general, i llevat que en l'articulat del Decret llei 7/2012 o de la present norma s'haguera previst un altre règim, l'assumpció de funcions, així com les integracions i supressions previstes, desplegaran plens efectes l'1 de gener de 2013.

3. Tot això sense perjuí que en relació amb les operacions relacionades amb les societats mercantils i les fundacions del sector públic s'inicien les actuacions des de l'entrada en vigor del Decret llei 7/2012 i es continuen amb els seus procediments i tràmits legalment establits fins a la seua finalització en el menor termini possible.

 

**Segona. Direcció operativa de les operacions de reestructuració**

1. Amb caràcter transitori fins a finalitzar les operacions de reestructuració, la persona titular de la conselleria competent en matèria de sector públic empresarial podrà, a proposta de les persones titulars de les conselleries corresponents, designar formalment un director o una directora d'integració per a cada una de les àrees corresponents als capítols I, V i VI del títol II del Decret llei 7/2012 i de la present norma, i fins a dos directors o directores d'integració per a l'àrea del capítol IV de l'esmentat títol II, entre alts càrrecs, personal funcionari, laboral, eventual o directiu de l'administració de la Generalitat o del seu sector públic.

2. Amb caràcter general, al director o a la directora d'Integració correspondrà -sota la direcció superior del conseller o consellera competent o de la persona en qui delegue- la planificació, coordinació i direcció funcional dels processos que asseguren l'efectiva posada en marxa, dins dels terminis marcats, de les mesures de redimensionament, adaptació i integració corresponents.

3. En particular, i a proposta de les persones titulars de les conselleries implicades, la resolució de designació del director o de la directora d'Integració podrà establir que els actuals gerents o directors o directores generals de les entitats de dret públic que s’extingeixen i integren, passen a dependre funcionalment i transitòriament del director o de la directora d'Integració, fixant l'àmbit i abast d'esta dependència en matèries com la gestió economicofinancera, contractació, pressupostació o personal. En tot cas, els ens objecte d'integració hauran de subministrar tota la informació requerida pel director o la directora d'Integració per al compliment de les seues funcions.

 

**Tercera. Execució de les operacions de reestructuració**

1. Amb la finalitat de realitzar, en l'àmbit administratiu, societari, registral, comptable i fiscal, entre altres, totes les actuacions que siguen legal i materialment necessàries per a culminar totes i cada una de les operacions de reestructuració previstes en esta norma, inclosa l'elaboració i proposta de la normativa de desplegament que fóra necessària, es formarà un equip de treball en cada una de les conselleries afectades per estes operacions.

2. Els respectius equips de treball comptaran, com a mínim, amb:

a) Un/a representant de la secretaria autonòmica amb competències en matèria del sector públic empresarial, que coordinarà i dirigirà la seua activitat.

b) El director o la directora d'Integració que preveu la disposició transitòria anterior, si és el cas.

c) Un/a advocat/ada de la Generalitat designat per l'Advocat o Advocada General de la Generalitat.

d) Un/a interventor/a de la Generalitat, designat per la Intervenció General.

e) Un/a representant de la Subsecretaria.

3. Els equips de treball s'adscriuen a les subsecretaries de les corresponents conselleries, que impulsaran i facilitaran la seua activitat segons els terminis establits en esta llei. El funcionament dels equips serà atés, principalment, amb els mitjans de les conselleries respectives i dels ens afectats.

4. Els equips de treball tenen caràcter temporal i quedaran dissolts una vegada hagen complit les seues comeses.

5. Amb la finalitat de fer complir l'acord aconseguit entre la comissió dels representants dels treballadors de RTVV i el Consell de Liquidació d'RTVV, de data 23 de març de 2014, el personal laboral adscrit a l'arxiu de documentació de Radiotelevisió Valenciana, SAU, s'adscriurà a l'ens públic CulturArts Generalitat, sent este ens públic, a partir de la data d'incorporació efectiva del personal esmentat, el responsable de la gestió i custòdia de l'arxiu documental de RTVV i suportarà el cost que això comporte. La titularitat de l'arxiu documental de RTVV correspondrà, en principi, a la mercantil Radiotelevisió Valenciana, SAU, fins que no haja conclòs el procés de liquidació de l'esmentada societat.

6. Amb la finalitat de fer complir l'acord aconseguit entre la Comissió dels representants dels treballadors de RTVV i el Consell de liquidació de RTVV, de data 23 de març de 2014, el personal laboral adscrit a la xarxa de difusió de Radiotelevisió Valenciana, SAU, s'adscriurà a l'ens públic Entitat d'Infraestructures de la Generalitat (Eige), sent este ens públic, a partir de la data d'incorporació efectiva del referit personal, el responsable de la gestió i custòdia d'esta xarxa, i suportarà el cost que això comporte. La titularitat de la xarxa de difusió de RTVV correspondrà, en principi, a la mercantil Radiotelevisió Valenciana, SAU, fins que no haja conclòs el procés de liquidació de l'esmentada societat. ****[17]****

 

**Quarta. Publicació de les plantilles i relacions de llocs de treball**

La publicació de la relació dels llocs de treball o plantilla a què fa referència l'article 18 del Decret Llei 1/2011, de 30 de setembre, del Consell, de mesures urgents de règim economicofinancer del sector públic empresarial i fundacional, es produirà abans del 31 de desembre de 2013.

 

 

DISPOSICIÓ DEROGATÒRIA

 

**Única. Derogació normativa**

1. De conformitat amb el Decret llei 7/2012, des de l'entrada en vigor d'este, queden derogades:

a) Els articles 10, 11, 12, 13 i 14 de la Llei 10/2000 de 12 de desembre, de residus de la Comunitat Valenciana.

b) La disposició addicional segona de la Llei 5/1998, de 18 de juny, de la Generalitat, de Creació de l'Institut Valencià de l'Audiovisual i de la Cinematografia Ricardo Muñoz Suay.

c) La disposició addicional del Decret 122/2000, de 25 de juliol, del Consell, pel qual es va acordar la constitució de la societat mercantil Construccions i Infraestructures Educatives de la Generalitat Valenciana, SA.

d) La disposició addicional única del Reglament de Funcionament i Organització de l'Institut Valencià de la Música, aprovat pel Decret 130/2000, de 5 de setembre, del Consell.

e) L'últim paràgraf de la disposició addicional novena de la Llei 11/2000, de 28 de desembre, de Mesures Fiscals, de Gestió Administrativa i Financera, i d'Organització de la Generalitat, i la disposició addicional segona del Decret 125/2001 de 10 de juliol, del Consell, pel qual es va constituir l'entitat de dret públic Institut Valencià d'Atenció als Discapacitats (IVADIS).

f) El capítol IV del títol III de la Llei 4/2004, de 30 de juny, de la Generalitat, d'Ordenació del Territori i Protecció del Paisatge.

g) El títol IV i el capítol I del títol V de la Llei 4/2005, de 17 de juny, de la Generalitat, de Salut Pública de la Comunitat Valenciana.

h) La disposició addicional del Reglament d'Organització i Funcionament de l'Institut Valencià de Conservació i Restauració de Béns Culturals, aprovat pel Decret 148/2005, de 21 d'octubre, del Consell.

i) La disposició transitòria segona de la Llei 3/2006, de 12 de maig, de la Generalitat, de Creació del Consell Valencià de l'Esport.

j) La disposició addicional primera i la disposició addicional segona de la Llei 7/2007, de 9 de febrer, de la Generalitat, d'Ordenació del Teatre i de la Dansa, i la disposició addicional del Decret 36/1994, de 21 de febrer, del Consell, pel qual es va aprovar el Reglament Orgànic i Funcional de l'Ens Públic Teatres de la Generalitat.

k) La disposició addicional segona del Decret 120/2008, de 5 de setembre, del Consell, pel qual es van aprovar els estatuts del Centre Superior d'Investigació en Salut Pública.

l) Els annexos I a IV de la Llei 9/2011, de 26 de desembre, de mesures fiscals, de gestió administrativa i financera, i d'organització de la Generalitat.

2. En els termes que preveu la disposició derogatòria del Decret llei 7/2012, es deroguen expressament, les normes següents:

a) El títol I de la Llei 2/1998, de 12 de maig, de la Generalitat, valenciana de la música.

b) La Llei 5/1998, de 18 de juny, de la Generalitat, de creació de l'Institut Valencià de l'Audiovisual i de la Cinematografia Ricardo Muñoz Suay.

c) La Llei 5/1999, de 9 d'abril, de la Generalitat, de creació de l'Institut Valencià de Conservació i Restauració de Béns Culturals.

d) La Llei 9/2000, de 23 de novembre, de la Generalitat, de constitució de l'Agència Valenciana de Mobilitat Metropolitana.

e) La Llei 8/2001, de 26 de novembre, de la Generalitat, de creació de l'Agència Valenciana de l'Energia.

f) El paràgraf segon de l'apartat dos de l'article 72 de la Llei 16/2003, de 17 de desembre, de mesures fiscals, de gestió administrativa i financera, i d'organització de la Generalitat.

g) El títol VI de la Llei 4/2005, de 17 de juny, de la Generalitat, de salut pública de la Comunitat Valenciana.

h) La Llei 3/2006, de 12 de maig, de la Generalitat, de creació del Consell Valencià de l'Esport.

i) El capítol XXXI de la Llei 9/2011, de 26 de desembre, de mesures fiscals, de gestió administrativa i financera, i d'organització de la Generalitat.

3. Així mateix, queden derogades totes les disposicions que del mateix rang o d'un rang inferior s'oposen al que hi ha disposat en la present llei.

 

 

DISPOSICIONS FINALS

 

**Primera. Modificació de la Llei 14/2003, de 10 d'abril, de Patrimoni de la Generalitat Valenciana**

1. S'afig un nou apartat 4 a l'article 52 de la Llei 14/2003, de 10 d'abril, de Patrimoni de la Generalitat Valenciana amb la redacció següent:

«4. Les societats mercantils públiques es poden extingir per qualsevol de les causes previstes en la legislació societària i, en particular, es poden extingir sense liquidació per mitjà de la cessió global d'actiu i passiu a entitats de dret públic i de la cessió global plural d'actiu i passiu a estes entitats, de conformitat amb els articles 81 i 82 i la resta de disposicions concordants de la Llei 3/2009, de 3 d'abril, sobre modificacions estructurals de les societats mercantils».

 

**Segona. Modificació de l'article 3 de la Llei 5/2006, de 25 de maig, de la Generalitat, de Creació de l'Agència Valenciana d'Avaluació i Prospectiva**

Es modifica l'apartat primer de l'article 3 de la Llei 5/2006, de 25 de maig, de la Generalitat, de creació de l'Agència Valenciana d'Avaluació i Prospectiva, que passa a tenir la redacció següent:

«Article 3. Fins i funcions

1. A l'Agència li correspondran, en l'àmbit del sistema empresarial, tecnològic, científic, universitari i dels servicis públics valencians, les funcions següents:

a) L'exercici de les funcions d'acreditació i avaluació de les institucions universitàries i del professorat i altres activitats afins que establisca la Llei Orgànica d'Universitats i la resta d'ordenament jurídic vigent.

b) L'avaluació de programes tecnològics, empresarials, d'investigació i de desenrotllament.

c) La prospectiva i anàlisi de les noves demandes tecnològiques, científiques i universitàries d'utilitat per a la Comunitat Valenciana.

d) L'avaluació i acreditació de la qualitat dels centres i entitats prestadores de servicis públics, les seues polítiques i programes».

 

**Tercera. Modificació de la Llei 9/1986, de 30 de desembre, de la Generalitat, per la qual es van crear els ens de dret públic Institut Valencià d'Arts Escèniques, Cinematografia i Música i l'Institut Valencià d'Art Modern**

1. S'afig un nou apartat a l'article 18.

«d) el Consell Assessor.»

2. Es modifica l'article 19 que queda redactat com segueix:

«Article 19

1. La Presidència de l'Institut Valencià d'Art Modern, que ho serà també del seu Consell Rector, l'exercirà la persona titular de la conselleria amb competències en matèria de cultura.

2. El Consell Rector és el superior òrgan de govern de l'Institut Valencià d'Art Modern, i li corresponen, amb caràcter general les facultats de direcció, control i supervisió d'este.

3. A més de la Presidència de l'Institut Valencià d'Art Modern formaran part del Consell Rector un/a vicepresident/a, els/les vocals i el/la secretari/a.

4. El/la vicepresident/a serà nomenat per la persona titular de la conselleria competent en matèria de cultura, qui substituirà al/ la president/a en casos d'absència, vacant o malaltia.

5. Seran vocals nats:

a) La persona titular de la direcció general amb competències en matèria de patrimoni cultural.

b) La persona titular de la Subsecretaria de la conselleria amb competències en matèria de cultura.

c) El/la director/a gerent de l'Institut Valencià d'Art Modern.

6. Seran vocals designats:

a) Un/a representant de la conselleria amb competències en matèria de cultura designat/ada per la persona titular.

b) Un/a representant de la conselleria amb competències en matèria d'hisenda i del sector públic instrumental, designat/ada per la persona titular i amb el rang mínim de director/a general.

c) Fins a un màxim de tres membres designats per la persona titular de la conselleria amb competències en matèria de cultura designat/ada per la persona titular entre persones amb responsabilitat en matèria de cultura de qualsevol institució pública. ****[18]****

7. El/la secretari/ària del Consell Rector serà designat per este d'entre els seus membres, a proposta de la Presidència.

8. A les reunions del Consell Rector assistirà, en tasques d'assessorament jurídic, amb veu però sense vot, un/a representant de l'Advocacia de la Generalitat».

3. Es modifica l'article 20 afegint els tres apartats següents:

«e) l'aprovació de les normes d'organització i funcionament de l'Institut.

f) l'aprovació de gestió anual realitzada pel/la director/a gerent.

g) Nomenar un Consell Assessor».

4. S'introdueix un nou article 20 bis:

«Article 20 bis

1. El Consell Assessor estarà format per un màxim d'onze membres.

2. Serà president/a del Consell Assessor, la persona titular de la Presidència del Consell Rector.

3. A més formarà part del Consell Assessor el/la director/a gerent com a vicepresident/a.

4 La resta de membres del Consell Assessor seran nomenats pel Consell Rector de la manera següent:

a) Fins a un màxim de tres, a proposta del Consell Valencià de Cultura:

b) Fins a un màxim de sis, a proposta de la personal titular de la conselleria amb competències en matèria de cultura.

Tots ells seran proposats entre persones de reconegut prestigi i representativitat en el camp de l'art modern.

5. El Consell Assessor nomenarà, d'entre els seus membres, un/a secretari/ària».

5. L'article 24 queda redactat de la manera següent:

«Article 24

Correspondrà al/a la director/a gerent de l'Institut Valencià d'Art Modern la gestió ordinària de l'Institut. En concret li correspondran les funcions següents:

1. La direcció de l'Institut i del seu personal de conformitat amb allò que s'ha acordat pel seu Consell Rector.

2. L'execució dels acords del Consell Rector.

3. La gestió ordinària de l'Institut.

4. La preparació del Pla Anual d'Activitats, la Memòria Anual i l'Avantprojecte de Pressupost, així com la seua presentació davant del Consell Rector per a la seua aprovació.

5. Totes les altres que el Consell Rector li encomane».

6. S'introdueix un nou article 24 bis:

«Article 24 bis

1. El Consell Assessor és un òrgan amb funcions consultives, li correspondrà informar sobre la programació i adquisició d'obres d'art, la proposta d'acceptació de donacions o cessions a l'Institut Valencià d'Art Modern així com de totes aquelles qüestions que li siguen plantejades pel Consell Rector o el seu director/a gerent en relació amb les qüestions artístiques que puguen derivar-se de l'activitat principal de l'IVAM.

2. Les decisions del Consell Assessor s'adoptaran d'acord amb la normes de funcionament intern que s'aproven i, si no n'hi ha, per la regulació relativa a òrgans col·legiats que preveu la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú».

 

**Quarta. Modificació de referències legals**

Tota referència a la conselleria amb competència en matèria d'economia o al titular efectuada en les normes que a continuació s'enumeren s'haurà d'entendre realitzada a la competent en matèria de sector públic empresarial:

a) Decret llei 1/2011, de 30 de setembre, del Consell, de mesures urgents de règim economicofinancer del sector públic empresarial i fundacional

b) Capítols IV i XXXV de la Llei 9/2011, de 26 de desembre, de mesures fiscals, de gestió administrativa i financera, i d'organització de la Generalitat.

 

**Quinta. Modificació de la Llei 9/2011, de 26 de desembre, de mesures fiscals, de gestió administrativa i financera, i d'organització de la Generalitat**

Es modifica la lletra a de l'apartat 2 de l'article 121 de la Llei 9/2011, de 26 de desembre, de mesures fiscals, de gestió administrativa i financera, i d'organització de la Generalitat, amb el text següent:

a) Coordinació del funcionament, les activitats i les sinergies, mitjançant els òrgans respectius, basant-se en criteris d'economia, eficàcia i eficiència i creació de valor públic o privat.

 

**Sexta. Modificació del Decret 204/1990, de 26 de desembre, del Consell, sobre reintegrament de transferències corrents i de capital**

Es modifica el primer paràgraf de l'article 1 del Decret 204/1990, de 26 de desembre, del Consell, sobre reintegrament de transferències corrents i de capital, amb la redacció següent:

Les subvencions que es concedisquen als ens del sector públic instrumental de la Generalitat compresos en els articles 154 a 157 de la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions, que no s'hagen aplicat a les seues finalitats al tancament de l'exercici, seran reintegrades al pressupost de la Generalitat. ****[19]****

 

**Sèptima. Modificació del Decret 83/2012, d'1 de juny, del Consell pel qual s'aprova el Reglament de la Corporació Pública Empresarial Valenciana i es desenvolupa el Decret 1/2011, de 30 de setembre, del Consell de mesures urgents de règim econòmic financer del sector públic empresarial i fundacional**

1. Tota referència a la conselleria amb competència en matèria d'economia o al seu titular efectuada en el Decret 83/2012, d'1 de juny, del Consell, pel qual s'aprova el Reglament de la Corporació Pública Empresarial Valenciana i es desenvolupa el Decret 1/2011, de 30 de setembre, del Consell, de mesures urgents de règim econòmic financer del sector públic empresarial i fundacional, s'haurà d'entendre realitzada a la competent en matèria del sector públic empresarial.

2. Se suprimeix l'apartat segon de la disposició transitòria única del Decret 83/2012, d'1 de juny, del Consell, pel qual s'aprova el Reglament de la Corporació Pública Empresarial Valenciana i es desenvolupa el Decret 1/2011, de 30 de setembre, del Consell, de mesures urgents de règim econòmic financer del sector públic empresarial i fundacional, relatiu al règim transitori sobre els representants sense veu i vot de la Corporació Pública Empresarial Valenciana.

3. Es modifica l'apartat 1 de l'article 4 del Reglament de la Corporació Pública Empresarial Valenciana aprovat pel Decret 83/2012, d'1 de juny, del Consell, que queda redactat com segueix:

«1. En relació amb les mercantils a què es refereix l'article 3.2 del present reglament, la corporació designarà els membres que li corresponguen en els consells d'administració d'estes».

4. Se suprimeix la lletra g de l'apartat 2 de l'article 6 del Reglament de la Corporació Pública Empresarial Valenciana aprovat pel Decret 83/2012, d'1 de juny, del Consell.

5. Es modifica l'apartat 3 de l'article 6 del Reglament de la Corporació Pública Empresarial Valenciana aprovat pel Decret 83/2012, d'1 de juny, del Consell, que queda redactat com segueix:

«3) El president o la presidenta serà suplert, en cas de vacant, absència, malaltia o un altre impediment legal, per la persona titular de la conselleria, segons l'ordre de precedència de les conselleries establit en el decret de creació d'estes».

6. Es modifica l'apartat 2 de l'article 8 del Reglament de la Corporació Pública Empresarial Valenciana aprovat pel Decret 83/2012, d'1 de juny, del Consell, que queda redactat com segueix:

«2. El Consell de Direcció estarà integrat per un màxim de tretze membres:

a) La persona titular de la Presidència de la corporació, que ostentarà també la presidència del consell de direcció.

b) La persona titular de la conselleria amb competència en matèria de coordinació i impuls de l'acció política del Consell.

c) Un màxim de sis titulars de les conselleries, triats i nomenats pel Consell.

d) La persona titular de la secretaria autonòmica amb competència en matèria de coordinació i impuls de l'acció política del Consell.

e) La persona titular de la secretaria autonòmica amb competència en matèria de sector públic empresarial.

f) La persona titular de la secretaria autonòmica amb competència en matèria d'hisenda.

g) La persona titular de la sotssecretaria de la conselleria amb competència en matèria de coordinació i impuls de l'acció política del Consell.

h) La persona titular de la direcció general de la corporació».

 

**Vuitena. Modificació de normativa reguladora d'entitats de dret públic**

Per a culminar les operacions de reestructuració del sector públic empresarial, el Consell, per acord o decret en funció de l'actuació a realitzar, podrà realitzar reorganitzacions ulteriors i segregar actius, passius, contractes o branques d'activitat d'una entitat de dret públic per a incorporar-les a una altra o altres entitats de dret públic resultants de la nova configuració del sector públic empresarial.

 

**Novena. Modificació dels decrets del Consell d'estructura, organització i funcionament de les conselleries**

Amb independència de les atribucions del president de la Generalitat per a la creació, modificació i supressió de les conselleries, es procedirà a aprovar les modificacions que procedisquen en els decrets d'estructura, organització i funcionament de les conselleries com a conseqüència de la reestructuració del sector públic objecte del Decret llei 7/2012 i de la present norma.

 

**Deu. Habilitació**

Es faculta les persones titulars de les conselleries competents en matèria d'economia, sector públic empresarial, hisenda, patrimoni i administracions públiques per a dictar, en l'àmbit de les seues competències, els actes i disposicions necessaris per al millor desenrotllament i l'execució del Decret llei 7/2012 i de la present norma.

 

**Onze. Rang normatiu**

1. La regulació establida en la present llei s'entén sense perjudici del que disposa la disposició addicional primera de la Llei 9/2011, de 26 de desembre, de la Generalitat, de mesures fiscals, de gestió administrativa i financera, i d'organització de la Generalitat.

2. La modificació del que disposen les disposicions transitòries segona i tercera i en les disposicions finals sexta i sèptima d'esta norma no necessitarà una norma amb força de llei.

3. Les operacions de reestructuració previstes en el Decret 7/2012 i en la present norma en relació amb les fundacions i societats del sector públic de la Generalitat podran redefinir-se o experimentar variació per acord del Consell o, si és el cas, del titular de les accions i participacions socials, sempre que amb les noves actuacions s'aconseguisca l'extinció o la pèrdua del caràcter de sector públic de la Generalitat de l'ens corresponent.

 

**Dotze. Entrada en vigor**

Esta llei entrarà en vigor l'endemà de ser publicat en el *Diari Oficial de la Comunitat Valenciana*.

Per tant, ordene que tots els ciutadans, tribunals, autoritats i poders públics als quals pertoque, observen i facen complir esta llei.

 

València, 21 de maig de 2013

 

El president de la Generalitat,  
 ALBERTO FABRA PART

 

 

 

ANNEX  
 Àmbit sobre el qual incideix el Decret llei 7/2012 i la present llei

 

Societats amb participació majoritària i directa de la Generalitat

- Valenciana Aprofitament Energètic de Residus, SA (VAERSA)

- Seguretat i Promoció Industrial Valenciana, SA (SEPIVA)

- Societat Projectes Temàtics de la Comunitat Valenciana, SA (SPTCV)

- Projecte Cultural de Castelló, SA (PCC)

- Institut Valencià de Vivenda, SA (IVVSA)

- Construccions i Infraestructures Educatives GV, SA (CIEGSA)

- Ciutat de les arts i de les ciències, SA (CACSA)

- Circuit del Motor i Promoció Esportiva, SA

- Agència Valenciana de Prestacions Socials, SA (AVAPSA)

- Institut Valencià de l'Exportació, SA (IVEX)

- Radiotelevisió Valenciana, SAU, (RTVV, SAU) ****[20]****

 

Societats amb participació majoritària i indirecta de la Generalitat

- Ivex USA, INC, a través de l'IVEX

- Aeroport de Castelló, SL, a través de SPTCV

- Ciutat de la Llum, SA, a través de SPTCV

- Reciclatge Residus la Marina Alta, SA, a través de VAERSA

- Reciclatges i Compostatge Pedra Negra, SA, a través de VAERSA

 

Societats amb participació minoritària directa de la Generalitat

- Parc Empresarial de Sagunt, SL

- Tecnologia i Ingenieria de Sistemes i Servicis Avançats de Telecomunicacions, SA (TISSAT),

- Agricultura i Conserves, SA (AGRICONSA)

- València ParcCentral Alta Velocitat 2003, SA

- Alta Velocitat Alacant Node de Transport, SA

- Inst. Valencià d'Investigacions Econòmiques, SA (IVIE)

- València, Plataforma Intermodal i Logística, SA

 

Entitats de dret públic de la Generalitat

- Agència de Tecnologia i Certificació Electrònica

- Agència Valenciana d'Avaluació i Prospectiva (AVAP)

- Agència Valenciana de l'Energia (AVEN)

- Agència Valenciana de Mobilitat (AVM)

- Agència Valenciana de Seguretat Alimentària (AVSA)

- Centre Superior d'Investigació en Salut Pública (CSISP)

- Consell Valencià de l'Esport (CVE)

- Ens Gestor de la Xarxa de Transport i Ports de la Generalitat (GTP)

- Entitat Pública de Sanejament d'Aigües Residuals de la Comunitat Valenciana (EPSAR)

- Ferrocarrils de la Generalitat Valenciana (FGV)

- Institut de la Xicoteta i Mitjana Indústria de la Generalitat Valenciana (IMPIVA)

- Institut Valencià de l'Audiovisual i de la Cinematografia Ricardo Muñoz Suay (IVAC)

- Institut Valencià de Conservació i Restauració de Béns Culturals (IVC+r)

- Institut Valencià d'Art Modern (IVAM)

- Institut Valencià d'Atenció als Discapacitats i Acció Social (IVADIS)

- Institut Valencià de Finances (IVF)

- Institut Valencià de la Música (IVM)

- Teatres de la Generalitat

- Institut del Paisatge de la Generalitat

- Patronat del Misteri d'Elx

- Ens Públic Radiotelevisió Valenciana. ****[21]****

 

Fundacions del sector públic de la Generalitat

- F. Centre d'Estudis Ambientals del Mediterrani

- F. CV per a la Investigació Agroalimentària

- F. de la CV Universitat Internacional de València

- F. CV Regió Europea

- F. per al Foment de la Investigació Sanitària i Biomèdica de la CV

- F. de la CV per a la Investigació Biomèdica, la Docència i la Cooperació Internacional i per al desenrotllament de l'Hospital Clínic Universitari de València

- F. per a la Investigació de l'Hospital Universitari La Fe de la CV

- F. de la CV per a l'Atenció a les Víctimes del Delicte i Trobada Familiar

- F. Oftalmològica del Mediterrani de la CV

- F. Centre d'Estudis Ciutat de la Llum de la CV

- F. Institut Portuari d'Estudis i Cooperació de la CV

- F. de la CV Palau de les Arts Reina Sofía

- F. de la CV La Llum de les Imatges

 

 

 

---

****[1]****L’article 13 es modifica per l’article 102 de la [**Llei 5/2013, de 23 de desembre**](https://www.dogv.gva.es/va/eli/es-vc/l/2013/12/23/5/), de Mesures Fiscals, de Gestió Administrativa i Financera, i d'Organització de la Generalitat (DOGV núm. 7181 de 27.12.2013).

****[2]****L’article 14 es modifica per l’article 103 de la [**Llei 5/2013, de 23 de desembre**](https://www.dogv.gva.es/va/eli/es-vc/l/2013/12/23/5/).

****[3]****L’article 29 es modifica per l’article 163 de la [**Llei 7/2023, de 26 de desembre**](https://dogv.gva.es/va/eli/es-vc/l/2023/12/26/7/), de mesures fiscals, de gestió administrativa i financera, i d'organització de la Generalitat (DOGV núm. 9756 de 30.12.2023).

****[4]****El capítol VII del Títol II es deroga per la [**Llei 5/2013, de 23 de desembre**](https://www.dogv.gva.es/va/eli/es-vc/l/2013/12/23/5/).

****[5]****L'article 32 es modifica per l'article 64 de la [**Llei 10/2015, de 29 de desembre**](https://www.dogv.gva.es/va/eli/es-vc/l/2015/12/29/10/), de mesures fiscals, de gestió administrativa i financera, i d'organització de la Generalitat (DOGV núm. 7689 de 31.12.2015).

****[6]****L’apartat 3 de la disposició addicional tercera es modifica per l’article 12 del [**Decret llei 1/2022, de 22 d'abril**](https://dogv.gva.es/va/eli/es-vc/dl/2022/04/22/1/), del Consell, de mesures urgents en resposta a l'emergència energètica i econòmica originada a la Comunitat Valenciana per la guerra a Ucraïna (DOGV núm. 9323 de 22.04.2022).

****[7]****El punt 1 de la disposició addicional quinta se suprimeix per l'article 132 de la [**Llei 7/2014, de 22 de desembre**](https://www.dogv.gva.es/va/eli/es-vc/l/2014/12/22/7/), de Mesures Fiscals, de Gestió Administrativa i Financera, i d'Organització de la Generalitat (DOGV núm. 7432 de 29.12.2014.

****[8]****El punt 2 de la disposició addicional quinta se suprimeix per l'article 133 de la [**Llei 7/2014, de 22 de desembre**](https://www.dogv.gva.es/va/eli/es-vc/l/2014/12/22/7/).

****[9]****L'apartat 2 de la disposició addicional sexta es modifica per l'article 67 de la [**Llei 10/2015, de 29 de desembre**](https://www.dogv.gva.es/va/eli/es-vc/l/2015/12/29/10/).

****[10]****La disposició addicional novena es modifica per l'article 68 de la [**Llei 10/2015, de 29 de desembre**](https://www.dogv.gva.es/va/eli/es-vc/l/2015/12/29/10/).

****[11]****La disposició addicional desena es modifica per l’article 99 de la [**Llei 9/2019, de 23 de desembre**](https://www.dogv.gva.es/va/eli/es-vc/l/2019/12/23/9/), de la Generalitat, de mesures fiscals, de gestió administrativa i financera i d'organització de la Generalitat (DOGV núm. 8707 de 30.12.2019).

****[12]****L’apartat segon de la disposició addicional onze es modifica per l’article 105 de per la [**Llei 5/2013, de 23 de desembre**](https://www.dogv.gva.es/va/eli/es-vc/l/2013/12/23/5/).

****[13]****La disposició addicional catorze es deroga per la [**Llei 5/2013, de 23 de desembre**](https://www.dogv.gva.es/va/eli/es-vc/l/2013/12/23/5/).

****[14]****La disposició addicional quinze es deroga per la [**Llei 5/2013, de 23 de desembre**](https://www.dogv.gva.es/va/eli/es-vc/l/2013/12/23/5/).

****[15]****La disposició addicional dèsset s’introdueix per l'article 65 de la [**Llei 10/2015, de 29 de desembre**](https://www.dogv.gva.es/va/eli/es-vc/l/2015/12/29/10/).

****[16]****La disposició addicional dihuitena s’introdueix per l'article 66 de la [**Llei 10/2015, de 29 de desembre**](https://www.dogv.gva.es/va/eli/es-vc/l/2015/12/29/10/).

****[17]****Els apartats 5 i 6 de la disposició transitòria tercera s’introdueixen per l'article 129 de la [**Llei 7/2014, de 22 de desembre**](https://www.dogv.gva.es/va/eli/es-vc/l/2014/12/22/7/).

****[18]****El punt 6 de l'apartat 2 de la disposició final tercera es modifica per l'article 69 de la [**Llei 10/2015, de 29 de desembre**](https://www.dogv.gva.es/va/eli/es-vc/l/2015/12/29/10/).

****[19]****La disposició final sexta es modifica per l'article 70 de la [**Llei 10/2015, de 29 de desembre**](https://www.dogv.gva.es/va/eli/es-vc/l/2015/12/29/10/).

****[20]****El text *“Radiotelevisió Valenciana, SAU, (RTVV, SAU)”* s’introdueix per l'article 130 de la [**Llei 7/2014, de 22 de desembre**](https://www.dogv.gva.es/va/eli/es-vc/l/2014/12/22/7/).

****[21]****El text *“Ens Públic Radiotelevisió Valenciana”* s’introdueix per l'article 130 de la [**Llei 7/2014, de 22 de desembre**](https://www.dogv.gva.es/va/eli/es-vc/l/2014/12/22/7/).


Còpia Permalink ELI